Odavno sam probio rok za pisanje ovog teksta. Trebalo je izdvojiti jedan ili svega nekoliko razloga zbog kojih vredi posetiti istočnu Srbiju. Ja to nisam umeo…

Teško je izdvojiti nekoliko stvari kada znaš koliko toga vredi obići, i koliki je greh neke „must see“ i „must do“ stavke izostaviti, a kojih je istočna Srbija prepuna, ali ih krije u svom tajnom katalogu. Ovaj katalog je izgleda stvarno strogo čuvana tajna, jer kada vam budem otkrio samo neke njegove elemente i vama će biti neshvatljivo zašto je Istočna Srbija i dalje turistički mistična i neotkrivena.

Da li ste znali da arheološki lokalitet Lepenski Vir predstavlja jednu od najranijih civilizacija Evrope i datira još iz 6.500 godina pre naše ere!? Možda vam to ne deluje naročito značajno, ali napomenuću da najstariji koreni Egipatske civilizacije potiču iz 4.400. godine pne! A da li ste znali da se kod sela Rudna Glava, kod Majdanpeka, nalazio prvi rudnik bakra u Evropi, a verovatno i svetu!

Da li ste znali da dubina Vrela Mlave, u Žagubici, još uvek nije ispitana? Ronioci su stigli najviše do dubine od 74 metara a dalje nisu mogli usled velikog uzlaznog strujanja vode. Samo Vrelo je idealno stanište pastrmkama u kojima možete uživati u okolnom restoranu. Nedaleko od ovog je i Krupajsko vrelo, podjednako veličanstven hidrološki fenomen.

Da li ste znali da sve ljubavne probleme možete rešiti u istočnoj Srbiji? Opustite se, svi magijski rituali su potpuno bezbedni. Obredi vlaške magije stari su nekoliko hiljada godina i pravo je kulturno blago što ih još uvek imamo!

Da li ste znali da negde u Homolju postoji vodopad Prskalo, koji je sam sebe izgradio? Naime, zbog velike količine kalcijum-karbonata u stenama Kučaja, ovdašnji tokovi talože i velike količine bigra. Prostije rečeno, vremenom, tokom vekova, taloženjem bigra, ovaj vodopad je bivao sve viši i viši, a njegova izgradnja traje i dalje. Količina vode kojom raspolaže nije velika, te mu odatle i potiče naziv. U istočnoj Srbiji podjednako su vredni divljenja i vodopadi Veliki Buk u okviru hidrokompleksa Lisine, Mokranjske stene kod Negotina, Vodopadi Blederije u Nacionalnom Parku Đerdap i ostali.

Da li ste znali da se na vlaškom „živeli“ kaže „sažuće“, pa se u nekim delovima istočne Srbije često i ovako nazdravlja? Da li ste znali da u istočnoj Srbiji ne žive samo Vlasi (kako se to često misli), već ljudi porelklom iz različitih krajeva Srbije i Balkana? Kulturni miks ovih krajeva je neponovljiv!

Da li ste znali da je Dunav na svom čitavom toku najdublji, najuži i najširi u Đerdapskoj klisuri? Đerdapska klisura je svojevrstan primer složene kompozitne klisure i predstavlja najmarkantniji deo Nacionalnog parka Đerdap. Da li ste znali da se u sklopu ovog Nacionalnog parka nalaze i spomenici kulture iz antičkog perioda, Trajanova tabla i utvrđenje Dijana, ali i srednjevekovne tvrđave od kojih svaka nosi svoje priče i ožiljke burnih istorijskih događaja: Golubac, Ram i Fetislam.

Da li ste znali koliko pećina ima u istočnoj Srbiji? Verujte mi, ne znam ni ja. Kraški reljef koji dominira uslovio je i pojavu raznovrsnih kako površinskih, tako i podzemnih geomorfoloških oblika pa pećine i jame ne manjkaju istočnoj Srbiji. Turistički su uređene Resavska, Lazareva, Rajkova, Bogovinska, ali još veću potencijalnu atraktivnost poseduju one još uvek neuređene, poput Vernjikice, za koju se smatra da je jedna od najlepših u Evropi.

Da li ste znali da u Boru možete popiti kafu na dubini od 400 metara ispod zemlje?

Da li ste znali da se sa Rtnja, kada je vedro vreme, može videti cela Srbija? Legende o ovoj planini su već dobro poznate svima, ali na Rtanj se treba popeti i tada ćete sami doživeti svoju legendu. A popnite se i na Stol, Veliki Krš, Malinik, Beljanicu, Miroč, nećete se pokajati.

Da li ste znali ko je rekao čuvenu rečenicu: „Glavu dajem, Krajinu ne dajem!“? U Negotinu možete posetiti muzej Hajduk Veljka Petrovića. Znate li šta su rukoveti? Ako ne znate posetite rodnu kuću Stevana Stojanovića Mokranjca dok ste u Negotinu.

Da li ste znali da kroz Istočnu Srbiju prolaze dva međunarodna biciklistička pravaca Evrope – Eurovelo 6 i Eurovelo 11? Da li je to slučajnost ili zbog toga što biciklisti mogu uživati u prelepim prirodnim pejzažima, zaključite sami.

Da li ste znali da u istočnoj Srbiji ne postoji McDonalds? Lokalna hrana ovde nema konkurenciju!

Da li znate šta su prerasti? Prerast je jedna od najređih i najmarkantnijih geomorfoloških pojava u reljefu. To su veliki kameni lukovi koji su zapravo ostaci nekadašnjih pećina, kao predstavnici poslednjeg stadijuma u morfološkoj evoluciji neke pećine. Prerasti su retke u svetu ali ne i u istočnoj Srbiji, i nigde ih nema na tako malom parčetu zemlje kao između Timoka, Mlave i Dunava. Sačekaće vas prerasti Vratne, Zamna, Šuplja stena, Samar, Osanička i još neke manje prerasti. Za prerasti su vezane i brojne legende ovog kraja, a i danas su to mesta na kojima se odvijaju magijski rituali vlaških vračara.

Da li ste znali da se u istočnoj Srbiji i dalje poštuju obredni običaji stari i po nekoliko hiljada godina?

Da li ste znali da se najdublja veštačka rupa u Evropi nalazi u Boru? U pitanju je nekada aktivan površinski kop, dubok 490 metara. Iako se trenutno zatrpava jalovinom iz trenutno aktivnih kopova, taj proces će potrajati pa je za posetu ovoj izuzetnoj ambijentalnoj atrakciji izgrađen i adekvatan vidikovac.

Da li ste znali da se u istočnoj Srbiji ljudi još uvek svakodnevno druže i posećuju?

Da li ste znali da je istočna Srbija prostor nekadašnjeg aktivnog vulkanizma, što potvrđuju nekadašnje paleovulkanske kupe. Najistaknutija od svih je Tilva Njagra, koja se izdiže sa svojih 770 metara iznad Borskog jezera kreirajući najbolju pozadinu za vaše buduće fotografije. Još jedan produkt nekadašnjeg vulkanizma su i termomineralni izvori Brestovačke, Gamzigradske i naravno Sokobanje, a ne treba zaobići ni najnoviju Banju Ždrelo.

Da li ste znali da je Rgotsko jezero nastalo u nekadašnjem rudniku kvarcnog peska? Zahvaljujući tome voda se brzo zagreva a jezero ima kolorit sličan nekim egzotičnim rajskim ostrvima. Da li ste znali da je na Borskom jezeru renoviran hotel „Jezero“ koji je sada najpopularnije mesto za venčanja u istočnoj Srbiji, a uslovi za organizaciju konferencija ili pripreme sportista su fenomenalni. Kupanje u jezeru ili običan vikend sa porodicom na Borskom jezeru je nešto što morate sebi dozvoliti!

Da li ste znali da se u Brestovačkoj banji nalaze, kao nigde u Srbiji, jedno preko puta drugog, zdanja dveju srpskih dinastija: Milošev konak (Obrenovići) i Knežev dvorac (Karađorđevići).

Da li ste znali da je planina Ozren iznad Sokobanje bogata koncentracijom anjona, što posebno pogoduje plućnim bolesnicima. Ovi negativno naelektrisani joni „se hvataju“ za čestice prašine, vodene pare i polena i obaraju ih na zemlju, pa vazduh ostaje potpuno čist, zbog čega se naročito savetuje boravak na ovoj planini u proleće.

Da li ste znali da se na desetak kilometara od Zaječara nalazi Feliks Romulijana (Felix Romuliana), carska palata rimskog imperatora Gaja Valerija Galerija Maksimijana, podignuta u 3. i 4. veku naše ere, koja predstavlja jednu od najočuvanijih dvorskih građevina Rimskog carstva izvan Italije?

Da li ste znali da u istočnoj Srbiji postoje sela i zaseoci u kojima ne stanuju ljudi, već vino? Nezaobilazne su pimnice Negotinske krajine, u selima Rajac, Rogljevo, Tamnič, Smedovac ili Štubik.

Da li ste znali da ljudi koji su u kolicima dolazili u Brestovačku banju, iz banje su odlazili vodeći kolo nakon mesec dana banjskog lečenja?

Da li ste znali da je Lazarev kanjon jedna od nekoliko geomagnetnih anomalija u svetu. U prevodu, to znači da kada se nađete na prostoru kanjona, kompas možete vratiti u ranac jer iglica totalno poludi. Kada jednom ugledate ovaj kanjon biće vam jasno da ovde ništa ne može biti normalno. To je jedan neponovljiv i čudesan svet, sačuvani ekosistem više od 25 miliona godina!

Pored toga što je sam Lazarev kanjon impozantan u svojim dimenzijama, to izgleda nije bilo dovoljno… Na ovom malom prostoru nalaze se još tri podjednako čudesna kanjona, samo nešto manjih dimenzija: kanjon Demižloka, kanjon Mikuljske reke i kanjon reke Vej. Ukombinujte to sa Zlotskim pećinama na ulazu u kanjon i planinom Malinik i masivom Kučaja, kao i sa prethodno navedenim stvarima i onda pokušajte naći neki turistički atraktivniji prostor u Srbiji…

Ljubitelj sam kratkih, jasnih i konkretnih misli, ali neke stvari se jednostavno ne mogu ukalupiti u par rečenica, naročito ako o njima znaš mnogo i znaš koliko vrede. Ako sa auto puta, južno od Beograda, skrenete istočno i tu provedete bar nekoliko dana, nećete ni vi biti u stanju da sve ono što doživite smestite u priču od nekoliko minuta.

Znam da sam mnogo toga u tekstu izostavio, ali na vama je da to dopunite, da putovanjima otkrijete nešto što ni mi lokalci ne znamo, i da podelite to sa nama.

Da li ste znali da vas istočna Srbija nestrpljivo čeka?

Turistički katalog istočne Srbije je sada otkriven, iskoristite to!